Oficiālais Vēstnesis L 236 , 23/09/2003 Lpp. 0987 - 988



PIELIKUMS Informācijas apmaiņas un apspriešanās procedūra, lai pieņemtu noteiktus lēmumus un citus pasākumus, kas jāveic laikposmā pirms pievienošanās I. 1. Lai nodrošinātu, ka Čehijas Republika, Igaunijas Republika, Kipras Republika, Latvijas Republika, Lietuvas Republika, Ungārijas Republika, Maltas Republika, Polijas Republika, Slovēnijas Republika un Slovākijas Republika, turpmāk "valstis, kas pievienojas", tiktu atbilstīgi informētas, visus priekšlikumus, paziņojumus, ieteikumus vai iniciatīvas, kuru iznākumā Eiropas Savienības iestādes vai struktūras varētu pieņemt kādus lēmumus, dara zināmus valstīm, kas pievienojas, iepriekš nosūtot tos Padomei. 2. Apspriešanās notiek, pamatojoties uz valsts, kas pievienojas, pamatotu lūgumu, kurā skaidri jāizklāsta attiecīgās valsts kā Savienības nākamās dalībvalsts intereses un apsvērumi. 3. Administratīvi lēmumi parasti nav pamats, lai veiktu apspriešanos. 4. Apspriešanās notiek Pagaidu komitejā, kurā ir pārstāvji no Savienības un valstīm, kas pievienojas. 5. Savienības pārstāvji Pagaidu komitejā ir Pastāvīgo pārstāvju komitejas locekļi vai personas, ko viņi šim nolūkam norādījuši. Komisiju uzaicina piedalīties šajā darbā. 6. Pagaidu komitejai palīdz sekretariāts, kas ir Konferences sekretariāts, kurš šajā nolūkā turpina darbu. 7. Apspriešanās parasti notiek, kad Savienības līmenī notikušo Padomes lēmumu pieņemšanas priekšdarbu iznākumā ir izstrādātas kopējas pamatnostādnes, tādējādi nodrošinot šādas apspriešanās lietderību. 8. Ja pēc apspriešanās joprojām pastāv nopietnas grūtības, tad pēc tās valsts, kas pievienojas, lūguma var ierosināt attiecīgā jautājuma izskatīšanu ministru līmenī. 9. Iepriekš izklāstītie noteikumi mutatis mutandis attiecas uz Eiropas Investīciju bankas valdes lēmumiem. 10. Iepriekšējos punktos izklāstītā procedūra attiecas arī uz visiem lēmumiem, kurus pieņem valstis, kas pievienojas, un kuri varētu iespaidot saistības, kas izriet no šo valstu kā nākamo Savienības dalībvalstu stāvokļa. II. 1. Iepriekš I iedaļā paredzētā procedūra — ņemot vērā turpmāk izklāstītos noteikumus — mutatis mutandis attiecas uz projektiem, ko sagatavo Padomes kopīgajām stratēģijām ES līguma 13. panta nozīmē, Padomes vienotajām rīcībām ES līguma 14. panta nozīmē un Padomes kopējām nostājām ES līguma 15. panta nozīmē. 2. Kad kāda no dalībvalstīm iesniedz priekšlikumu vai paziņojumu, Prezidentūra šos projektus dara zināmus valstīm, kas pievienojas. 3. Izņemot gadījumus, kad pamatoti iebilst valsts, kas pievienojas, apspriešanās notiek kā savstarpēja sarakste, izmantojot elektroniskos saziņas līdzekļus. 4. Ja apspriešanās notiek Pagaidu komitejā, tad komitejas locekļi, kas pārstāv Savienību, attiecīgos gadījumos var būt Politikas un drošības komitejas locekļi. III. 1. Iepriekš I iedaļā paredzētā procedūra — ņemot vērā turpmāk izklāstītos noteikumus — mutatis mutandis attiecas uz projektiem, ko sagatavo Padomes kopējām nostājām, pamatlēmumiem un lēmumiem ES līguma 34. panta nozīmē, kā arī uz minētajā pantā paredzēto konvenciju sagatavošanu. 2. Kad kāda no dalībvalstīm iesniedz priekšlikumu vai paziņojumu, Prezidentūra šos projektus dara zināmus valstīm, kas pievienojas. 3. Ja apspriešanās notiek Pagaidu komitejā, tad komitejas locekļi, kas pārstāv Savienību, attiecīgos gadījumos var būt ES līguma 36. pantā minētās komitejas locekļi. IV. Čehijas Republika, Igaunijas Republika, Kipras Republika, Latvijas Republika, Lietuvas Republika, Ungārijas Republika, Maltas Republika, Polijas Republika, Slovēnijas Republika un Slovākijas Republika veic vajadzīgos pasākumus, lai nodrošinātu, ka šo valstu pievienošanās nolīgumiem vai konvencijām, kas minētas Akta par pievienošanās nosacījumiem un Līgumu pielāgojumiem 3. panta 4. punktā, 5. panta 1. punkta otrajā teikumā, 5. panta 2. punktā, 6. panta 2. punkta pirmajā daļā un 6. panta 5. punktā, notiek vienlaikus — ciktāl tas ir iespējams un atbilstīgi minētajā Aktā paredzētajiem nosacījumiem — ar Pievienošanās līguma stāšanos spēkā. Ja 3. panta 4. punktā, 5. panta 1. punkta otrajā teikumā un 5. panta 2. punktā minētie nolīgumi vai konvencijas ir tikai projekta stadijā, vēl nav parakstītas un faktiski vairs nevar tikt parakstītas laikposmā pirms pievienošanās, tad valstis, kas pievienojas, tiks aicinātas — pēc Pievienošanās līguma parakstīšanas un saskaņā ar atbilstīgām procedūrām — konstruktīvi līdzdarboties šo projektu sagatavošanā, lai tādējādi veicinātu to noslēgšanu. V. Sagatavojot Pārejas protokolus un pielāgojumus attiecībā uz pārējām līgumslēdzējām valstīm, kas minētas 6. panta 2. un 6. punktā Aktā par pievienošanās nosacījumiem, valstu, kas pievienojas, pārstāvji šajā darbā līdzdarbojas kā novērotāji kopā ar pašreizējo dalībvalstu pārstāvjiem. Dažus nepreferenciālus nolīgumus, ko noslēgusi Kopiena un kuri paliek spēkā pēc pievienošanās dienas, var pielāgot vai koriģēt, lai ņemtu vērā Savienības paplašināšanos. Šos pielāgojumus vai korekcijas apspriedīs Kopiena sadarbībā ar pārstāvjiem no valstīm, kas pievienojas, un atbilstīgi šīs iedaļas iepriekšējā daļā minētajai procedūrai. VI. Iestādes savlaicīgi sagatavo dokumentus, kas minēti 58. un 61. pantā Aktā par pievienošanās nosacījumiem un Līgumu pielāgojumiem. --------------------------------------------------